google/wiki40b huggingface dataset:
Odd Christian Eiking

Karriere

Eiking viste seg frem på den internasjonale scenen for første gang under U23-VM i landeveissykling 2013. Han kom til mål sammen med favorittene og endte på en 16.-plass i massespurten for bronsemedaljen, som Sondre Holst Enger forøvrig tok 13 sekunder etter gullvinneren Matej Mohorič fra Slovenia.
I 2014 signerte Eiking for det norske kontinentallaget Team Joker. I debutsesongen opnådde han gode resultater under Ringerike Grand Prix og Hadeland Grand Prix, men sesongens beste resultat kom under Giro della Valle d'Aosta der han endte på en andreplass sammenlagt.
Under U23-VM i landeveissykling 2014 var Eiking en del av laget Johan Kaggestad betegnet som «...det beste U23-laget i verden», etter at Sven Erik Bystrøm tok gull, Kristoffer Skjerping tok bronse og Sondre Holst Enger endte på femteplass. Eiking selv endte én plass ned fra fjoråret med sin 17.-plass, mens Markus Hoelgaard og Sindre Lunke også var med i massespurten med henholdsvis 24.- og 32.-plass.
Eiking fikk et godt debutår med Team Joker i 2014 og vekket interesse hos flere profflag etter 2.-plassen i U23-rittet Giro della Valle d'Aosta. I januar 2015 var han på et treningsopphold med det franske WorldTour-laget FDJ. Fred Grappe er lagets prestasjonsdirektør og franskmannen ble veldig imponert over nordmannens testresultater. Grappe omtalte Eiking som en komplett rytter.
Ulrica Hydman Vallien

Utdannelse

Ulrica Hydman gikk på Konstfack 1958–1962 i Stockholm der hun leste keramikk og glass. Hennes lærer der var blant andre Stig Lindberg. Ved Konstfack traff hun også sin tilkommende ektemann Bertil Vallien som hun giftet seg med i september 1963. Under sin studietid foretok hun studiereiser til Nederland, Belgia og Spania, og etter avsluttet utdannelse foretok hun og Bertil 1961-1963 studiereiser til Mexico og USA, der de begge arbeidet med keramikk. 
Bertil Vallien ble senere tilbudt arbeide som kunstner og designer på Åfors glasbruk og de to bosatte seg der.

Kunstnervirke

I det felles keramikkverkstedet i Åfors eksperimenterte hun med nye former influerte av mexicansk keramikk. Hydman Vallien kan betegnes som allkunstner. Mest kjent ble hun for sine glass- og akrylmalinger, men hun produserte også keramikk, akvareller og tekstiler. Hun begynte som keramiker, men sine største fremganger som kunstnerinne har hun vunnet som glassformgiver.
Ulrica Hydman Vallien debuterte i 1972 som glasskunstner. I protest mot den konservative gren - som ofte satte størsmålstegn ved hennes djerve idéer - bestemte hun seg for å debutere med Råttskålen (rotteskålen). Denne var tenkt å passe som eksklusiv gave, men hun dekorerte glasskålen med store svarte rotter - og skålen ble umiddelbart forkastet av ledelsen - formodentlig med et øye på salgspotensialet - og aldri satt i produksjon.
Hun er en av de 50 kunstnere rundt om i verden som har utsmykket British Airways flyflåte, blant annet fly-haleror, servietter, porselen, billetter og brevpapir. Sammen med Barbro Lindström stilte hun ut på Konsthantverkarna i Stockholm og sammen med sin mann stilte hun ut et flertall ganger. Hun har medvirket i mange kunsthåndverksutstillinger i Sverige og utenlands samt som billedkunstner deltok hun i Nationalmuseums utstilling Unga tecknare 1964–1966.
Hydman-Vallien er representert ved Nasjonalmuséet i Stockholm, Moderna museet, Kalmar konstmuseum og Göteborgs konstmuseum.
Norsk institutt for vannforskning

Oppgaver

NIVAs samfunnsoppdrag er å bidra med forskning av høy kvalitet og relevans til anvendelse i næringsliv, forvaltning og i samfunnet for øvrig.
Nasjonale og internasjonale forskningsoppdrag utgjorde 29 % av omsetningen i 2017, og NIVA deltar i flere store forskningsprogrammer finansiert av Norges forskningsråd og EUs rammeprogram. 
Offentlig forvaltning er i dag NIVAs viktigste kundegruppe og utgjør rundt 42 % av NIVAs omsetning. Nasjonale overvåkingsprogrammer for kyst og vassdrag har i mange år vært en viktig del av oppdragene.
NIVAs oppdrag for industri og næringsliv utgjør ca. 17 % av omsetningen. Oppdragene omfatter forsknings- og utviklingsarbeid, miljøovervåking, utredninger og annen rådgivning.
NIVA mottar årlig en basisbevilgning fra Norges forskningsråd. Basisbevilgningen utgjorde omlag 12 % av NIVAs omsetning i 2017. Basisbevilgningen går til konkrete forskningsoppgaver for å sikre kompetanseutvikling i tråd med NIVAs strategi.
Brutto omsetning i 2017 var på ca. 300 millioner NOK.
Mer enn 6.000 NIVA-rapporter er tilgjengelig via NIVAs rapportarkiv.

Samarbeidspartnere

NIVA har mange samarbeidspartnere både nasjonalt og internasjonalt. I Norge har instituttet et tett samarbeid med andre forskningsinstitutter og flere universiteter, men også med bedrifter og næringsklynger.   
NIVA er medlem av CIENS (Forskningssenter for miljø og samfunn), et strategisk forskningssamarbeid mellom selvstendige forskningsinstitutter og Universitetet i Oslo. NIVA er i tillegg medlem av FRAM Nordområdesenter for klima- og miljøforskning i Tromsø. 
NIVA er tilknyttet Forskningsinstituttenes fellesarena og Miljøalliansen.

Datterselskaper

Stiftelsen NIVA er morselskap i NIVA-konsernet som omfatter de heleide datterselskapene Akvaplan-niva AS, NIVA Chile SA, NIVA-Tech AS og NIVA China Ltd. 
Akvaplan-niva AS er et forskningsbasert aksjeselskap som tilbyr forskning og rådgivning innenfor miljø og klima i nordområdene, med petroleumsindustrien og akvakulturnæringen som viktige kundegrupper. Akvaplan-niva AS har hovedkontor i Tromsø og avdelinger i Oslo, Bergen, Trondheim, Alta, Kirkenes og på Island.
NIVA Chile SA er et forskningsbasert aksjeselskap som tilbyr forskning og rådgivning innenfor akvakultur. Selskapet har kontor i Puerto Varas, Chile.
NIVA-Tech AS er et innovasjonsselskap og arbeider med kommersialisering av NIVAs kompetanse, tjenester, produkter og teknologi. 
NIVA China Ltd ble opprettet i 2017 som et datterselskap av NIVATech AS. NIVA China tilbyr rådgivning, tjenester og teknologi knyttet til vann og miljøforurensninger.
Timo Sild

Karriere

Timo Sild har vært med å prege internasjonal orienteringssport i flere sesonger, men har ikke lykkes med å vinne noen medaljer i internasjonale seniormesterskap. Den estiske løperen slo gjennom i juniortiden og var allerede som 18-åring med på å vinne junior-VM stafett. Estland gikk til topps i stafetten i litauske Druskininkai i 2006. Mikhel Jarveoja, Timo Sild, og Markus Puusepp løp for det estiske vinnerlaget. I sitt siste juniorår i 2008 løp Sild inn til sølvmedalje på langdistansen under Junior-VM i Göteborg. Kun hjemmefavoritt Johan Runesson greide å slå det estiske stortalentet. Sild vant også femdagerskonkurransen O-Ringen i juniorklassen.
Høydepunktet i Silds seniorkarriere kom i 2014, da han ble nummer tre på et verdenscuplup i langdistanse i Spania. Fra VM har han en 19.-plass fra langdistansen i finske Vuokatti i 2013 som sin personlige bestenotering. Han var også med da Estland ble nummer seks på VM-stafetten i skotske Inverness i 2015.
Timo Sild blir ansett for å være en svært god nattorienteringsløper. Han har ved flere anledninger prestert svært gode etappetider på den prestisjetunge Långa Natten, Tiomilas lengste nattetappe.
I 2016 var Sild sammen med sin klubb Koovee med på å vinne verdens største orienteringsstafett, Jukola.
Alarmprisen

Alarmprisen var en norsk musikkpris som ble delt ut én gang i året til norske artister innen et utvidet pop/rock-begrep. Prisen ble etablert som et alternativ til Spellemannprisen og Hit Awards, og ble delt ut første gang 3. februar 2001. Prisen ble delt ut av stiftelsen Alarm. I oktober 2008 bestemte styret å ikke gjennomføre utdelingen for 2008 på grunn av pengemangel og det var uvisst om prisen kom til å bli delt ut i 2009. 
Ved siste prisutdeling, i 2007, ble det delt ut priser i seks sjangerbestemte klasser og seks tilleggsklasser. Klassene pop, rock, hiphop/rap, metal, låt og live har blitt delt under alle utdelingene, mens de øvrige klassene har kommet til i løpet av årene. Blant dem er «årets Alarmpris», som også har gått under navnet «Alarmjuryens spesialpris».
I de fleste klassene var det musikkjournalister som bestemte hvilke fem artister og album som skulle nomineres i hver klasse gjennom en egen avstemning, og uten noen forhåndspåmelding fra plateselskapene. Publikum kunne deretter være med på å stemme fram vinnerne på prisens nettsider og via sms sammen med journalistene. Publikumsstemmene og journaliststemmene talte 50 prosent hver når vinnerne ble kåret. 
Alarmstiftelsen samarbeidet med NRK, og prisen ble etter hvert en slags erstatning til Spellemannprisen, som NRK mistet til TV 2 i 2002. NRK overførte utdelingsshowet direkte på NRK P3 og i bilder på sine nettsider, og sendte i tillegg en redigert utgave av utdelingen på TV den påfølgende uken. I 2003 og 2004 samarbeidet Alarmstiftelsen også med by:Larm og de to arrangementene hadde felles beliggenhet i henholdsvis Trondheim og Bergen. De øvrige prisutdelingene ble arrangert på Rockefeller i Oslo.
Alarmprisen ble fram til 2006 delt ut i en av årets to første måneder, men ble fra 2007 flyttet til høsten. En av grunnene til det var å unngå for mye konkurranse fra Spellemannprisen og by:Larm.
Øystein Rudi

Biografi

Rudi startet å spille fele i Sør-Fron Spelemannslag i 1977. På 1980-tallet spilte han musikk til dans, først sammen med Anton Amundgard og Arne Vangen. I 1981 ble han med i Karlsrud og Nermoens Gåmmåldansorkester. Dette var mens fest på lokalet fortsatt var samlingspunktet i bygde-Norge, og etter at denne gruppen vant Titanofestivalen i 1984 ble det spilling overalt i hele Norge. Dette ga både inspirasjon og inntekter. Med Nye Ringnesin ble det fremgang med dansespilling fra 1986 og utover 1990-tallet. Denne gruppen utviklet også etter hvert et konsertrepertoar, og fikk dermed bredere oppdrag. 
Rudi var musikalsk leder for Sør-Fron Spelemannslag i ti år, fra 1985 til 1995.
Fra 1997 har gruppa Kvarts vært Rudis musikalske hovedanker. Gruppa gir konserter, spiller til dans og driver undervisning. Kvarts har gitt ut fire CD-er. Gruppa har hatt mange oppdrag i Norge og i utlandet, og har brukt folkemusikken på mange scener der denne sjelden blir presentert. Kvarts har også lagd flere bestillingsverk, og gruppa har Norsk kulturråds ensemblestøtte.
Rudi har hatt Ole Bull-akademiet som fast oppdragsgiver i flere år, der han har undervisning om feletradisjonen i Gudbrandsdalen. Han holder foredrag og kulturinnslag for bedrifter der han har fela med. 
Med Rikskonsertene har Rudi turnert med Abdul Rahman Surizehi fra Balutsjistan og Steinar Ofsdal i programmet Vagabonds i verdensmusikken. Med Jon Faukstad har Rudi turnert på Færøyene, i Canada og Norge. Rudi har Per Sæmund Bjørkum er medmusikant med ujevne mellomrom. I samarbeid med James Dickenson og storbandet Fossajazz har Rudi gjort flere prosjekt i skjæringspunktet mellom folkemusikk og jazz.
Rudi driver Rudi Gard som er et kulturelt senter sammen med kona Nina.

Priser og utmerkelser

Rudi har vunnet Landskappleiken tre ganger, i 1997, 1998 og 2009. Han har fire spellemannpriser i klassen folkemusikk, først i 1991 med Sør-Fron Spellemannslag og albumet Den lykkelige frier, deretter i 1995 med Nye Ringnesin og albumet Frå vals til vise. Nye Ringnesin ble også nominert til  spellemannprisen 1999 med Leik. Med Kvarts mottok Rudi 1999 for debutalbumet Kvarts og spellemannprisen 2006 for Steinsprang. De ble dessuten nominert til spellemannprisen 2001 for Filigran.
Som vertskap på Rudi Gard har Rudi mottatt  Oppland fylkes kulturpris, kulturprisen i Sør-Fron, kulturprisen for Gudbrandsdalen, Bygdeturismeprisen og Storegutprisen.
Urpremiere

Urpremiere er første gangen et scenisk verk (opera, operette eller skuespill) blir fremført. For komposisjoner brukes uttrykket urfremføring eller uroppføring (om verk uavhengig av sjanger) i samme betydning.
For eksempel var urpremieren til Et Dukkehjem i Det Kongelige Teater i København 21. desember 1879.
Djibouti under Sommer-OL 2004

Djibouti under Sommer-OL 2004. To sportsutøvere, en mann og en kvinne fra Djibouti skulle delta i en sport, friidrett under Sommer-OL 2004 i Athen. De dukket derimot ikke opp, og Djibouti står dermed uten resultat fra dette OL.
Hovslager

En hovslager er en spesialist på hestens høver. Hovslageren må ha gode kunnskaper om hestens anatomi, fysiologi og biomekanikk. Når hesten skal ha sko på er hovslagerens smikunnskaper avgjørende for hestens velferd. Det er sammenheng mellom smikunnskaper og det å klare å tilpasse sko. Hesten trives best og arbeider best når den har godt tilpassede sko på seg.
Tidligere var det som regel en smed som skodde hester. Å kunne smi og tilpasse hestesko var en viktig oppgave, på grunn av hestens viktige rolle i jord- og skogbruk. Både verktøy og skoene var håndlagde. De spesielle spikrene som ble brukt, søm var en betydelig eksportartikkel for firmaet O. Mustad & Søn. Etter hvert som landbruket ble mekanisert og bilen overtok transportoppgavene gikk bestanden av hester ned. Hovslagerfaget ble da nærmest borte i en generasjon. De siste tiårene har hestebestanden økt kraftig utbredelsen av hest til hobby og sport, og faget har fått et oppsving. Spesielt innen konkurransesport er individuell tilpasning av sko til hoven nødvendig, da det kan gi utslag i hestens prestasjoner. I dag brukes som regel maskinlagde hestesko, i forskjellige varianter.
I Norge består utdannelsen til hovslager av to år skole og to år læretid ved bedrift. Hovslageryrket er ansett som fysisk krevende for ryggen ettersom hovslager må stå bøyd når hesteskoen blir påsatt.
Manghit

Manghit-dynastiet var en mongolsk-usbekisk familie som hersket i Emiratet Bukhara fra år 1785 til 1920. Manghits makt i Khanate av Bukhara begynte å vokse tidlig på 1700-tallet, på grunn av emirens posisjon som ataliq hos khanen.  Familien kom til makten etter Nader Shahs død i 1747, og henrettelsen av herskeren Abulfayz Khan og hans unge sønn Abdalmumin av den ataliqske Muhammad Rahim Bi. Fra 1750-tallet til 1780-tallet regjerte Manghitene «bak lukkede dører», helt til emir Shah Murad erklærte seg selv som hersker ved å grunnlegge Emiratet Bukhara.  Dynastiets siste emir, Muhammed Alim Khan, ble jaget bort av Den røde armé i september 1920, og flyktet til Afghanistan.
Guilty Pleasure (Ashley Tisdale-album)

Guilty Pleasure er det andre albumet til den amerikanske sangeren Ashley Tisdale, utgitt 11. juni 2009.
Strålingsherding

Strålingsherding er den prosess hvorved elektroniske komponenter og systemer blir motstandsdyktige mot skade eller funksjonell svikt som er forårsaket av ioniserende stråling (partikkelstråling og høyenergetisk elektromagnetisk stråling), slik som det som oppstår i møtet med det ytre rom, omkring atomreaktorer, partikkelakseleratorer, eller i kjernekraftulykker eller atomkrig.
Lutz Hill

Lutz Hill er en ås med en høyde opp mot ca. 1 000 moh 1,9 km sørøst for The Tooth i Kyle Hills på Ross Island. Den ble navngitt av Advisory Committee on Antarctic Names (US-ACAN) (2000) etter Larry F. Lutz, en elektroingeniør på fysisk og teknologisk institutt ved University of Maryland, en spesialist på utviklingen av vitenskapelige instrument for sondeprosjekt med ballong og raketter for United States Antarctic Program (USAP). Han oppholdt seg 17 sommersesonger ved McMurdo Sound, Sydpolen og Supe-stasjonen, 1980-2000.
Supplì

Supplì er en type fylte riskroketter som brukes som en forrett i det italienske kjøkken, særlig i regionen Lazio.
Risen tilberedes som risotto og iblandes revet parmesanost og egg som bindemiddel. Fyllet består som oftest av hakket og stekt løk, sopp, skinke, kjøttdeig, tomat og mozzarellaost. De fylte krokettene – som vanligvis er på størrelse med et egg – vendes i strøkavring og stekes i olje eller smult. Supplì kan sereveres alene eller sammen med en salat.
Sichuanfeltet

Sichuanfeltet (四川油气田) er et stort olje- og gassfelt i den sentrale del av provinsen Sichuan i Folkerepublikken Kina. Det ligger over Kinas største kjente reserver av naturgass. Utviklingen av feltet begynte allerede i 1953.
Dette er det naturgassfeltet med høyest produksjon av drøyt tyve lignende felter i Kina.
Neosomatidia

Utseende

Parmenini er ganske små, oftest brunlige trebukker med hvelvet kropp.

Levevis

Ulikt de fleste andre trebukker lever disse artene på bakken, de voksne kan ikke fly. Larvene lever underjordisk på røtter.

Utbredelse

Arten lever på Ny-Caledonia.
Skyggespill (tidsskrift)

Kriminalmagasinet «Skyggespill» var et norsk tidsskrift for kriminallitteratur, som utkom med syv numre mellom 1999 og 2001.
«Skyggespill» inneholdt artikler om kriminallitteratur, historiske kriminalsaker, film og TV-serier, bokomtaler og fortellinger. Redaktør og utgiver var T.B.Hansen; faste medarbeidere Anne-Kristin Strøm, Kjell Steen og Morten Løken Kværnstrøm. Blant bidragsyterne kan nevnes Gunnar Staalesen, Gert Nygårdshaug, Anne B. Ragde, Kjell Ola Dahl, Willy Dahl, Tor Edvin Dahl, Jon Ewo og Jørn Smedslund.
VNIR

VNIR er et initialord for synlig og nær-infrarød (engelsk: visible and near-infrared), en del av det elektromagnetiske spekteret som har bølgelengder mellom ca. 400 og 1 400 nanometer (nm). Det kombinerer det fullt synlige spektrum med en tilstøtende del av det infrarøde spekteret opp til vannabsorpsjonbandet mellom 1 400 og 1 500 nm. Enkelte definisjoner inkluderer også korte bølgelengder i det infrarøde bandet fra 1 400 nm opp til vannabsorpsjonbandet ved 2 500 nm.
Beyşehir

Tyrkere fra Beyşehir i Norge

Selv om det hadde kommet enkelte tyrkere til Norge allerede på 1940- og 1950-tallet, var det først i begynnelsen av 70-tallet at den store tyrkiske innvandringen til Norge startet, med et titalls tyrkere som hadde utvandret fra Beyşehir, nærmere bestemt fra landsbyen Göynem, til Norge for å jobbe på Liermoen Torvstøfabrikk i Aurskog-Høland. Mange av dagens norsk-tyrkere, som utgjør litt over 16 000 inkludert tyrkisk-kurdere, kommer nettopp fra Beyşehir, og kunne feire 40-årsjubileum i 2012.
På grunn av den store utvandringen fra Beyşehir og landsbyene rundt til Drammen har politikere fra Drammen og Beyşehir gjensidig besøkt hverandre , og i 2003 fikk en plass ved innkjøringen til Beyşehir navn etter Drammen .

Severdigheter og kultur i Beyşehir

Beyşehir ligger rett ved siden av  Beyşehirsjøen (tyrkisk Beyşehir Gölü), som er landets nest største innsjø og største ferskvannssjø. Den har fått navnet etter byen Beyşehir, og får vannet sitt via elver fra Sultanfjellene. Innsjøen har et areal på 650 km² og er 45 km lang og 20 km bred. Dypeste punktet er 10 m. Det finnes 32 øyer her, og området er Beyşehirs nasjonalpark. Det finnes også mange ulike fuglearter i området . 
Hver sommer feires Beyşehirsjø-festivalen i Beyşehir, hvor både lokale og nasjonale artister opptrer på scenen, og det blir holdt konkurranser i ulike sportsgrener som sykling og riding. Det pågår økt handelvirksomhet under festivalsperioden. Innsjøen benyttes også til å ulike aktiviteter.
Beyşehir er foruten dette kjent for Steinbrua, som er en historisk kombinasjon av bru og demning bygget av osmanene i årene 1907-1914. 
Eşrefoğlu-moskeen fra 1200-tallet, bygget av seljukene, er en annen viktig severdighet i Beyşehir. Moskeen regnes som en del av verdensarven og er under beskyttelse av UNESCO . Det finnes i tillegg flere historiske moskeer og andre bygninger i Beyşehir.
Glykera

Fiksjonen

En av de mange bilder av seksuelle posisjoner i Agostino Carraccis (bror av Annibale) graveringer for I Modi har tittelen «Alkibiades og Glykera». Det er ikke ment å være et portrett av noen av de historiske kvinnene ved navn Glykera, da identifiseringen er kun nominell (i navnet) og fungerer kun som et tynt klassisk ferniss for bildets erotiske eller pornografiske hensikt. Disse graveringenes titler benyttet vanligvis historisk verifiserte kjærestepar, som eksempelvis Dido av Kartago og trojaneren Aineias, men det er ikke tilfelle her. Glykera var fra 300-tallet f.Kr. mens Alkibiades levde på 400-tallet f.Kr., noe som gjør den klassiske unnskyldningen tynnere enn vanlig.
Disse to var uansett et yndet motiv for renessansemalere, blant annet Rubens.
Liucheng

Liucheng (kinesisk: 柳城县; pinyin: Liǔchéng Xiàn) er et fylke i den autonome regionen Guangxi i Folkerepublikken Kina. Det ligger i byprefekturet Liuzhou.
Befolkningen var på 403 535 innbyggere i 1999.
Cuneo

Cuneo (piemontesisk Coni) er en by i Italia. Cuneo er hovedstad i provinsen Cuneo i regionen Piemonte og har om lag 55 000 innbyggere.
Byen ligger ved foten av De maritime Alpene ved elva Stura di Demonte der den renner ut fra Valle Stura. Nabokommunene er Boves, Cervasca, Vignolo, Beinette, Peveragno, Castelletto Stura, Caraglio og Tarantasca.
BRAF (gen)

BRAF er et menneskelig gen som koder proteinet B-raf. Det offisielle navnet i faglitteraturen er B-Raf proto-oncogene. Lokalisering av BRAF-genet er i kromosom 7. Proteinet som blir kodet i BRAF-genet påvirker blant annet styring av celledeling i MAPK/ERK-signaltransduksjonsveien. Mutasjoner på dette genet er derfor forbundet med ulike kreftformer, som Non-Hodgkins lymfom, tykktarmskreft, malignt melanom (føflekkreft), skjoldkjertelkreft, ikke-småcellet lungekreft og adenokarsinom i lungene .

Mutasjoner i BRAF-genet

Mutasjoner i BRAF-genet kan forårsake sykdom på to måter. Mutasjonene kan enten være arvelige og forårsake fødselsskader, eller de kan vises senere i livet og føre til kreft, som et onkogen.
Arvelige mutasjoner i dette genet er årsaken til cardiofaciocutant syndrom , en sykdom som er preget av hjertefeil, psykisk utviklingshemming og et særpreget utseende i ansiktet.

Mutasjoner som fører til kreft

Det er kartlagt mer enn 30 ulike mutasjoner av BRAF-genet som forårsaker kreft hos mennesker. Hyppigheten av BRAF-mutasjoner varierer i de ulike krefttypene, fra mer enn 80% i føflekkreft til 0-18% i andre svulster, f. eks. 1-3% i lungekrefttilfellene og 5% i tykktarmskreft.
I 90% av disse tilfellene er tymin erstattet med adenin ved nukleotid 1799. Dette fører igjen til at valin (V) er byttet ut med glutamat (E) ved kodon 600. Derav navnet V600E. Det er denne mutasjonen som aktiverer enkelte menneskelige kreftformer som er nevnt over.
V600E mutasjonen av BRAF-genet har blitt assosiert med hårcelleleukemi i en rekke studier og er sannsynligvis årsaken til 100% av tilfellene.
De ulike BRAF-mutasjonene vil påvirke kinaseaktiviteten mot MEK i ulik grad. De fleste mutantene stimulerer B-Raf-kinaseaktiviteten mot MEK. Men noen mutanter reduserer sin aktivitet mot MEK, men handler via en annen mekanisme (C-RAF) som igjen sender signaler til ERK.

Braf-hemmere

Det er utviklet legemidler som behandler kreft som er utløst av BRAF-mutasjoner, siden BRAF V600E er særlig følsom for hemmere . To av disse, vemurafenib  og dabrafenib er godkjent av Food and Drug Administration i USA for behandling av metastaserende malignt melanom.